'Sebak memikirkan mereka yang seperti anak sendiri'
Dungun: Imam Pusat Hidayah Universiti Teknologi Mara (UiTM) tidak dapat sebak menahan ketika membacakan doa selepas solat jenazah tiga penuntut universiti yang terkorban dalam kemalangan di hadapan universiti itu di Kampung Sura Hujung, di sini, malam tadi.  Muhammad Adam Ali tidak dapat menahan sebak dan beberapa kali berhenti membaca doa.  Menurut Muhammad Adam, dia terbayangkan keadaan kesemua mangsa kemalangan yang dianggap seusia anaknya dan wajah ahli keluarga mangsa.  "Sepanjang menjadi imam selama 10 tahun termasuk dua tahun di sini, ini kali pertama saya mengimamkan jumlah jenazah yang ramai dan kes kematian yang tragis.  "Ia pula membabitkan tiga penuntut  yang dalam proses menuntut ilmu, jadi ketika solat jenazah tadi, timbul rasa sebak dan sedih memikirkan keadaan jenazah mereka malam tadi.  "Saya juga sebak apabila memikirkan mereka yang dianggap seperti anak (sendiri)," katanya ketika ditemui selepas mengimamkan solat jenazah di Pusat Hidayah UiTM di sini sini hari ini.  Muhammad Adam berkata, hatinya sekali lagi menjadi sebak apabila membayangkan wajah ahli keluarga yang datang dalam keadaan yang sedih dan sebak.  "Itu yang menimbulkan rasa sebak ketika mengimamkan solat jenazah untuk ketiga-tiga Allahyarham.  "Sebagai imam, saya memohon semua untuk bersama-sama kita doakan kemudahan untuk mereka ketika menghadapi Allah SWT dan kekuatan untuk ahli keluarga mangsa dalam menghadapi ujian ini," katanya.  Dianggarkan, lebih 1,000 orang menunaikan solat jenazah tiga penuntut UiTM itu.   Harian Metro sebelum ini melaporkan tiga penuntut UiTM Dungun maut manakala seorang lagi parah selepas terbabit dalam kemalangan di hadapan universiti berkenaan di Kampung Sura Hujung, malam tadi.